钦定古今图书集成/明伦汇编/氏族典/第294卷 > 《方正学后裔复姓建祠始末》陈继儒
## 钦定古今图书集成/明伦汇编/氏族典/第294卷 > 《方正学后裔复姓建祠始末》陈继儒

松府治之西，有求忠书院者何为特祀逊志方先生
创也。先生生于天台，死节于金陵。于松何居？曰：“松有
先生后在焉。”“后何居？曰：叶公琰、谢公铎、张公汝弼、王
公世贞。”详哉言之矣。且方氏手迹支谱甚覆，而详先
生血嗣在松，则血食亦宜在松，此特祠之所由建也
云。当先生抗命时，魏泽以刑部尚书谪宁海尉，受诏捕方氏幼子。德宗垂九岁，泽匿之。有台人秀才余学
夔者，乞食翔于市，口喃喃唱歌以讽泽。泽心动，叱曰：
“扶颠子去！”越两日，途遇歌如前。泽知其为义士也，乃
密托德宗于余，入松江岛屿中，历青村诸镇，以织网
贸米得活。余又潜入郡，属祠部郎俞允护翼焉。时任
勉为参政家居，闻之，就见德宗，初引却，怖而欲逃。勉
出《癸酉录》示之，知允与勉皆门生，乃始安。自此各为
异人，阴相往来。允妻以养女冒俞氏，恐同姓贾祸，旋
改余转迁白沙乡，而学夔亦远遁，不得迹矣。德宗三
子，娶俞生者友直、友谅，继许生者友竹，子孙繁衍，俱
居华亭。本末详载《谱》。万历己酉，督学杨公廷筠访其
事于司理毛公一鹭。毛公访之陈子继儒得实。杨公
捐俸三百金，驰檄立祠，复其姓衣冠。其大宗之孙显
节，而祠尚有待也。太守张公九德适至，挺身许曰：“九
德，先生之乡人也。德而不任，谁当任者？夫以方先生
六尺之孤，委之云间，昔日方氏之存灭在魏在余，今
日方氏之存灭在我，有如听其自续自绝，自明自晦，
岂惟涂视？方先生实与屠剪锢禁何异？异日天子诏
求先生后其安所置对？将遂为子虚亡，是公而已乎？
古者爱羊及乌，存大体也；子弟为尸，迎生气也。况以
先生之血嗣，荐先生之血食，肸蚃相属，夫宁不歆？”于
是谋之华亭令聂公绍昌，涓吉鸠工，庄严庙貌，崇祠
先生，而魏公泽、余公学夔、俞公允、任公勉、徐公善安
配焉。构以重堂，缭以峻垣，翼以两庑，门厂而墀，涤祭
毖而田，备秋毫，皆太守张公力也。祠成之日，太守以
庚辰冬至，率僚属迎主入祠，谒奠成礼，士民乐观者
万馀人。及辛亥端午，命陈子继儒为之记。陈子再拜
稽首而谢曰：“异哉此举！昔日高皇帝以明易元，文皇
帝以叔代侄，此古今一大”鼎革也。先生衰麻入阙，哭
声震殿，刀环筑口，批及两耳。收妻女暨十族，市先生
肉者赐之金，发先生之祖骸者投之井。此古今一大
惨也。天子与孤臣为难，岂赵朔、李固比哉？孑遗所在，
前有赏，后有诛，跼天蹐地，昼伏夜行，千钧引丝，所馀
有几？此古今一大险也。遗蜕不敢收，遗札不敢藏，子
孙不敢自“名其祖。春秋家祭，嘿对饮泣。即有好义汲
古之士，畴敢向先生礼一瓣香？”此古今一大郁也。今
皇帝登极，首诏表章诸君子，复天台之故墟，修金陵
之旧冢，请补赐谥，而未及子孙，特不知一块忠义血
正在松耳。今二百馀丁，悉复故姓，退而耕凿，进而弦
诵，跻跻跄跄，歌斯哭斯。九重无必伸之威，而十族无
必馁之鬼，此古今一大快也。忠义激而为《哀湘诅楚》
之词，非后史之所必及者欤？而先生俎豆俨然，箕裘
无恙，以此调人鬼之不平，而关百世之横口，此古今
一大继述也。庙貌既新，讲学院中，瞻仰先生则夷齐
尚在；同难者八百七十三人，则田横五百义士尚在。
若魏若余，若徐若任，则赵朔之杵臼程婴、李固之王
成尚在，此古今一大榜样也。先生为浙中第一名儒，
为国朝第一忠臣，而发潜阐幽，访求先生之后者，则
督学杨公，自武林；司理毛公，自睦州；太守张公，自某
地，又皆先生之乡后进也。意者当年复义，共事诸公，
分身应现，或抱孤于覆巢完卵之时，或报命于禁网
阔疏二百四十“馀年之后，谁谓浙脉可断哉。”此古今
一大因缘也。嘻！此又古今一大奇也。是故陈子继儒
拜命额首而为之记。